CELEX: 62006TN0196
Language: el
Date: 2006-07-19 00:00:00
Title: Υπόθεση T-196/06: Προσφυγή της 19ης Ιουλίου 2006 — Edison κατά Επιτροπής

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/44
            
         Προσφυγή της 19ης Ιουλίου 2006 — Edison κατά Επιτροπής
   (Υπόθεση T-196/06)
   (2006/C 212/75)
   Γλώσσα διαδικασίας: η ιταλική
   Διάδικοι
   
      Προσφεύγουσα: Edison S.p.A (εκπρόσωποι: Mario Siragusa, Roberto Casati, Matteo Beretta, Pietro Merlino και Eugenio Bruti Liberati, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 3ης Μαΐου 2006 (υπόθεση COMP/F/38.620 — Υπεροξείδιο του υδρογόνου και υπερβορικό νάτριο), καθό μέρος την αφορά·
            
         
               —
            
            
               επικουρικώς, να ακυρώσει ή να μειώσει το πρόστιμο που της επιβλήθηκε με την προσβαλλόμενη απόφαση·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσβαλλόμενη εν προκειμένω απόφαση ταυτίζεται με εκείνη της υποθέσεως T-185/06, Air Liquide κατά Επιτροπής. Mε την εν λόγω απόφαση έγινε δεκτό ότι η προσφεύγουσα ευθύνεται αλληλεγγύως για την διαπραχθείσα από την Ausimont παράβαση για όλο το χρονικό διάστημα συμμετοχής της στη σύμπραξη, ενώ, λόγω της παραβάσεως αυτής, τής επιβλήθηκε πρόστιμο ύψους 58 125 000 ευρώ, για τμήμα του οποίου, ήτοι για το ποσό των 25 619 000 ευρώ, ευθύνεται αλληλεγγύως με τη Solvay Solexis S.p.A. Συναφώς, επισημαίνεται ότι η Solvay Solexis S.p.A ελέγχεται επί του παρόντος από την Solvay SA/NV, αλλά ότι, κατά την περίοδο της παραβάσεως, ελεγχόταν, υπό την εταιρική επωνυμία «Ausimont S.p.A.», από τη Montedison (νυν EDISON).
   Προς στήριξη των αιτημάτων της η προσφεύγουσα προβάλλει τους ακόλουθους λόγους ακυρώσεως:
   
               —
            
            
               παράβαση ουσιωδών τύπων, ειδικότερα δε παραβίαση της αρχής της εκατέρωθεν ακροάσεως και προσβολή των δικαιωμάτων της άμυνας, καθώς και παράβαση των άρθρων 27, παράγραφος 1, του κανονισμού (EΚ) 1/2003, και 11, παράγραφος 2, του κανονισμού (EΚ) 773/2004, καθόσον η καθής, προς στήριξη των αιτιάσεών της, δέχθηκε, το πρώτον με την προσβαλλόμενη απόφαση, ότι, για μεγάλο μέρος του χρονικού διαστήματος κατά το οποίο διήρκησε η παράβαση, ο πληρεξούσιος πρόεδρος της Ausimont ήταν επίσης μέλος του Διοικητικού Συμβουλίου της Montecatini, ήτοι της ενδιάμεσης εταιρίας που ελεγχόταν εξ ολοκλήρου από τη Montedison (νυν EDISON), η οποία κατείχε το σύνολο του εταιρικού κεφαλαίου της Ausimont·
            
         
               —
            
            
               παράβαση του άρθρου 81 της Συνθήκης EΚ, λόγω εσφαλμένου καταλογισμού στην προσφεύγουσα της εκ μέρους της Ausimont παραβάσεως των κανόνων του ανταγωνισμού. Κατά την προσφεύγουσα, αφενός, η καθής εσφαλμένα έκρινε ότι το γεγονός ότι μια εταιρία κατέχει το σύνολο του κεφαλαίου μιας επιχειρήσεως αρκεί για να τεκμαίρεται ότι η ελέγχουσα αυτή εταιρία ασκεί καθοριστική επιρροή στη δράση της ελεγχόμενης επιχειρήσεως και ότι συνεπώς μπορεί να θεωρηθεί ότι η ελέγχουσα εταιρία ευθύνεται αλληλεγγύως για παράβαση που διέπραξε η ελεγχόμενη επιχείρηση. Αφετέρου, η προσφεύγουσα υποστηρίζει ότι η προσβαλλόμενη απόφαση είναι αντιφατική και πλημμελώς αιτιολογημένη και ότι αντιβαίνει στο άρθρο 81 της Συνθήκης ΕΚ καθό μέρος δέχεται ότι, εν προκειμένω, υφίστανται «άλλα στοιχεία» από τα οποία προκύπτει ότι η Ausimont δεν ήταν αυτόνομη οντότητα ικανή να καθορίζει τη δική της εμπορική στρατηγική.
            
         Η προσφεύγουσα προβάλλει επίσης ισχυρισμό περί παραβάσεως της υποχρεώσεως αιτιολογήσεως, καθόσον η καθής δεν εξέτασε το σύνολο των αποδεικτικών εγγράφων και των πραγματικών περιστάσεων που έθεσε υπόψη της η EDISON προς στήριξη της θέσεως ότι η Ausimont διέθετε αυτονομία ως προς τη χάραξη της εμπορικής της πολιτικής.